ORDE do 11 de abril de 2003 pola que se declara de interese galego a Fundación para el Desarrollo de la Empleabilidad y la Formación en Galicia (Fundefo) e se ordena a súa inscrición no Rexistro de Fundacións de Interese Galego.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 29/04/2003

Con data do 17 de febreiro de 2003 foi publicada, no Diario Oficial de Galicia, a orde da Consellería da Presidencia, Relacións Institucionais e Administración Pública, do 5 de febreiro de 2003, pola que se clasifica como de interese benéfico-social a Fundación para el Desarrollo de la Empleabilidad y la Formación en Galicia (Fundefo) e se adscribe a Consellería de Asuntos Sociais, Emprego e Relacións Laborais, que exercerá plenamente o protectorado sobre ela.
Esta fundación, de acordo co establecido no artigo 2 dos seus estatutos, ten como obxecto e finalidade fundacional promover, apoiar, fomentar e financia-la formación de persoas ocupadas e desocupadas, que leve consigo un aumento de empregabilidade, con dedicación preferente a logra-la inserción laboral dos sectores poboacionais menos protexidos, como discapacitados, mulleres, etc.
Para iso poderá desenvolver calquera tipo de actividades e proxectos, como cursos, seminarios, congresos, publicacións de estudios, publicacións e revistas, etc., realizándoas en nome propio ou en colaboración con outras persoas físicas ou xurídicas que se propoñan as mesmas finalidades.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e o artigo 32.3º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego,
DISPOÑO:
Primeiro.-Declarar de interese galego a Fundación para el Desarrollo de la Empleabilidad y la Formación en Galicia (Fundefo), ó cumpriren os seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordena-la inscrición da Fundación para el Desarrollo de la Empleabilidad y la Formación en Galicia (Fundefo), no Rexistro de Fundacións de Interese Galego, sección da Consellería de Asuntos Sociais, Emprego e Relacións Laborais, para os efectos constitutivos que sinala o artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-A dita fundación queda sometida ó disposto no resto da normativa de xeral aplicación, en especial á obriga de lles dar publicidade suficiente ás súas actividades e á ausencia de ánimo de lucro na prestación dos seus servicios, quedando obrigada ante o protectorado a lle render contas anualmente e xustificar, a través dunha memoria anual, o cumprimento das cargas fundacionais, así como a presentarlle o proxecto de orzamento con anterioridade ó inicio do exercicio económico para o que se formula e debendo solicita-las preceptivas autorizacións cando sexan necesarias.
Santiago de Compostela, 11 de abril de 2003.
María José Cimadevila Cea
Conselleira de Asuntos Sociais, Emprego
e Relacións Laborais